CELEX: 22018D0865
Language: el
Date: 2018-05-31 00:00:00
Title: Απόφαση αριθ. 1/2018 του Συμβουλίου Υπουργών ΑΚΕ-ΕΕ, της 31ης Μαΐου 2018, όσον αφορά την αναθεώρηση του παραρτήματος Ιγ της συμφωνίας εταιρικής σχέσης ΑΚΕ-ΕΕ [2018/865]

13.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/7
            
         ΑΠΌΦΑΣΗ αριθ. 1/2018 ΤΟΥ ΣΥΜΒΟΥΛΊΟΥ ΥΠΟΥΡΓΏΝ ΑΚΕ-ΕΕ
   της 31ης Μαΐου 2018
   όσον αφορά την αναθεώρηση του παραρτήματος Ιγ της συμφωνίας εταιρικής σχέσης ΑΚΕ-ΕΕ [2018/865]
   ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΕ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (1) («η συμφωνία εταιρικής σχέσης ΑΚΕ-ΕΕ»), όπως τροποποιήθηκε τελευταία, και ιδίως το άρθρο 15 παράγραφος 2, σε συνδυασμό με το άρθρο 100,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 15 παράγραφος 2 της συμφωνίας εταιρικής σχέσης ΑΚΕ-ΕΕ, στα καθήκοντα του Συμβουλίου Υπουργών περιλαμβάνεται η λήψη κάθε απόφασης που διασφαλίζει την αποτελεσματική και αποδοτική εφαρμογή της συμφωνίας.
            
         
               (2)
            
            
               Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι ορισμένα παραρτήματά της μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών βάσει σύστασης της Επιτροπής Συνεργασίας ΑΚΕ-ΕΕ για τη Χρηματοδότηση της Ανάπτυξης.
            
         
               (3)
            
            
               Το παράρτημα Ιγ της συμφωνίας εταιρικής σχέσης ΑΚΕ-ΕΕ θα πρέπει να αναθεωρηθεί προκειμένου να ανακατανεμηθούν οι πόροι μεταξύ των μέσων συνεργασίας στο πλαίσιο του Ευρωπαϊκού Ταμείου Ανάπτυξης για τη συνεργασία μεταξύ των χωρών ΑΚΕ και τη διαπεριφερειακή συνεργασία. Οι ανακατανεμηθέντες πόροι θα συμβάλουν στη χρηματοδότηση της πρωτοβουλίας Spotlight και της Παγκόσμιας Σύμπραξης για την Εκπαίδευση (GPE). Η πρωτοβουλία Spotlight είναι κοινή παγκόσμια δράση ΕΕ-ΟΗΕ με στόχο την πρόληψη και την αντιμετώπιση της βίας κατά των γυναικών και των κοριτσιών σε συγκεκριμένες χώρες. Η πρωτοβουλία Spotlight θα επικεντρωθεί σε συγκεκριμένες μορφές σεξουαλικής και έμφυλης βίας που, με βάση αποδεικτικά στοιχεία, είναι διαδεδομένες ή εμφανίζονται σε μεγάλο βαθμό σε συγκεκριμένες περιφέρειες, συμβάλλοντας έτσι στην επίτευξη του στόχου βιώσιμης ανάπτυξης αριθ. 5 (ΣΒΑ 5) σε ό,τι αφορά την «Ισότητα των Φύλων». Γενικότερος στόχος της Παγκόσμιας Σύμπραξης για την Εκπαίδευση (GPE) είναι να πυροδοτήσει παγκόσμιες και εθνικές προσπάθειες για την ενίσχυση της ποιοτικής εκπαίδευσης και εκμάθησης για όλους, μέσω πολυσυμμετοχικής εταιρικής σχέσης, εστίασης σε αποτελεσματικά εκπαιδευτικά συστήματα και χρηματοδότησης για τη βασική εκπαίδευση. Οι δύο πρωτοβουλίες συνάδουν με τη συμφωνία εταιρικής σχέσης ΑΚΕ-ΕΕ, καθώς και με το Θεματολόγιο 2030 για τη Βιώσιμη Ανάπτυξη, τα οποία προωθούν μια πιο σφαιρική προσέγγιση της ανθρώπινης ανάπτυξης. Όσον αφορά την εκπαίδευση, η προσέγγιση αυτή σημαίνει μεγαλύτερη υποστήριξη για χωρίς αποκλεισμούς και ισότιμη ποιοτική εκπαίδευση για όλους, καθώς και διά βίου μάθηση (ΣΒΑ 4), με ισχυρή έμφαση στην προώθηση της ισότητας των φύλων (ΣΒΑ 5),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Προκειμένου να αντιμετωπιστούν οι απαιτήσεις προγραμματισμού, η χρηματοδότηση από το Ευρωπαϊκό Ταμείο Ανάπτυξης ανακατανέμεται σε ό,τι αφορά τα κονδύλια για τα μέσα συνεργασίας που προβλέπονται στο παράρτημα Ιγ της συμφωνίας εταιρικής σχέσης ΑΚΕ-ΕΕ.
   2.   Ποσό 425 εκατομμυρίων EUR ανακατανέμεται από το γενικό αποθεματικό για τα εθνικά και περιφερειακά ενδεικτικά προγράμματα, όπως ορίζεται στο σημείο 2 στοιχείο α) του παραρτήματος Ιγ, στη συνεργασία μεταξύ των χωρών ΑΚΕ και τη διαπεριφερειακή συνεργασία, όπως ορίζεται στο σημείο 2 στοιχείο β) του παραρτήματος Ιγ, ως εξής:
   
               —
            
            
               ποσό 350 εκατομμυρίων EUR διατίθεται στην πρωτοβουλία Spotlight,
            
         
               —
            
            
               ποσό 75 εκατομμυρίων EUR διατίθεται στην Παγκόσμια Σύμπραξη για την Εκπαίδευση.
            
         Άρθρο 2
   Συνεπεία της ανακατανομής των κονδυλίων βάσει του άρθρου 1, το σημείο 2 στοιχεία α) και β) του παραρτήματος Ιγ της συμφωνίας εταιρικής σχέσης ΑΚΕ-ΕΕ αντικαθίσταται ως εξής:
   
               «α)
            
            
               Ποσό 23 940 εκατομμυρίων EUR διατίθεται για τη χρηματοδότηση εθνικών και περιφερειακών ενδεικτικών προγραμμάτων. Το κονδύλιο αυτό χρησιμοποιείται για τη χρηματοδότηση:
               
                           i)
                        
                        
                           των εθνικών ενδεικτικών προγραμμάτων των επιμέρους κρατών ΑΚΕ σύμφωνα με τα άρθρα 1 έως 5 του παραρτήματος IV της συμφωνίας σχετικά με τις διαδικασίες εφαρμογής και διαχείρισης·
                        
                     
                           ii)
                        
                        
                           των περιφερειακών ενδεικτικών προγραμμάτων στήριξης της περιφερειακής και διαπεριφερειακής συνεργασίας και της περιφερειακής ολοκλήρωσης των κρατών ΑΚΕ, σύμφωνα με τα άρθρα 6 έως 11 του παραρτήματος IV της παρούσας συμφωνίας σχετικά με τις διαδικασίες εφαρμογής και διαχείρισης·
                        
                     
         
               β)
            
            
               ποσό 4 015 εκατομμυρίων EUR διατίθεται για τη χρηματοδότηση της συνεργασίας μεταξύ των κρατών ΑΚΕ και της διαπεριφερειακής συνεργασίας με ορισμένα ή όλα τα κράτη ΑΚΕ, σύμφωνα με τα άρθρα 12 έως 14 του παραρτήματος IV της παρούσας συμφωνίας σχετικά με τις διαδικασίες εφαρμογής και διαχείρισης. Αυτό το κονδύλιο περιλαμβάνει τη διαρθρωτική στήριξη των κοινών οργάνων και φορέων που δημιουργούνται βάσει της παρούσας συμφωνίας. Καλύπτει επίσης συνδρομή για τις δαπάνες λειτουργίας της Γραμματείας ΑΚΕ που αναφέρονται στα σημεία 1 και 2 του πρωτοκόλλου αριθ. 1 “για τις δαπάνες λειτουργίας των κοινών οργάνων·».
            
         Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.
   
      Λομέ, 31 Μαΐου 2018.
      
         
            Για το Συμβούλιο Υπουργών ΑΚΕ-ΕΕ
         
         
            Η Πρόεδρος
         
         K. JOHNSON SMITH
      
   
   
      (1)  ΕΕ L 317 της 15.12.2000, σ. 3.